24.3.2022 г.
BG
Официален вестник на Европейския съюз
C 132/77 Сряда, 6 октомври 2021 r.
33. насърчава администрацията на президента Байдън възможно най-бързо да изпълни обявените си планове за затваряне на центъра за задържане в Гуантанамо; изразява съжаление поради факта, че почти 20 години след създаването на институцията там все още остават задържани 40 затворници, включително петима с разрешение за освобождаване, получено по време на администрацията на президента Обама; призовава ЕС и неговите държави членки да предложат своята помощ за улесняване на процеса; 34. насърчава САЩ да гарантират справедлив и отворен достъп до основни услуги като здравната система и схемите за социална закрила на по-голям дял от населението; насърчава новоназначената администрация на президента Байдън да предприеме конкретни действия за регулиране на притежанието на оръжие сред гражданите на САЩ; 35. изтъква, че трансатлантическата общност е изправена пред широк спектър от безпрецедентни общи предизвикател­ ства, вариращи от борбата с тероризма до хибридните заплахи, изменението на климата, дезинформацията, кибератаките, нововъзникващите и революционните технологии и променящия се световен баланс на силите, както и произтичащото от тях предизвикателство за основания на правила международен ред;
Засилено сътрудничество в областта на международната търговия и инвестициите 36. подчертава, че е необходимо да се работи съвместно със САЩ, чрез използване на положителния импулс, за укрепване на многостранната търговска система и реформиране на Световната търговска организация; приветства резултатите от срещата на високо равнище между ЕС и САЩ на 15 юни 2021 г. „Към обновено трансатлантическо партньорство“ като знак за възобновен и конструктивен ангажимент; приветства договореността относно рамка за сътрудничество за големи граждански въздухоплавателни средства; отбелязва признанието в изявлението от срещата на високо равнище между ЕС и САЩ, че прилагането от страна на САЩ на мита върху вноса от ЕС съгласно раздел 232 на САЩ е довело до напрежение в трансатлантическите отношения и приветства изричния ангажимент в същото изявление за преодоляване на съществуващите различия относно свръхкапацитета в стоманодобива и алуминия преди края на годината; счита, че създаването на няколко платформи за постоянно обсъждане, като например Trade & Technology Council (Съвета по технологии и търговия) и Съвместния диалог между ЕС и САЩ относно политиката за конкуренция в областта на технологиите, е от съществено значение, тъй като те допълнително ще дадат възможност за трансатлантическа търговия, и настоятелно призовава Комисията да създаде ефективна и приобщаваща структура от страна на ЕС за Съвета по технологии и търговия във възможно най-кратък срок; приветства създаването на съвместна работна група ЕС — САЩ по въпросите на производството и веригата на доставки във връзка с COVID-19; 37. подчертава, че Съветът по технологии и търговия е част от конструктивна програма за трансатлантическа търговия и крайната му цел е да утвърди демократичните ценности и етика в новите технологии, за да се превърне в прозрачна институционална структура и да ръководи глобалната цифрова трансформация; във връзка с това приветства факта, че учредителното заседание се проведе съгласно предвиденото въпреки напрежението, което трябва да бъде обсъдено открито и откровено; посочва, че би било възможно да се постигнат някои бързи ползи, които биха увеличили двустранната търговия, и поради това настоятелно призовава двете страни да се съсредоточат върху конкретни осезаеми резултати; във връзка с това приветства резултатите от първото заседание на Съвета по технологии и търговия, проведено на 29 септември в Питсбърг, на което бяха приети конкретни теми за всяка от 10-те работни групи; подкрепя, наред с поетите ангажименти, ангажимента за сътрудничество за избягване на нови и ненужни пречки пред търговията с нови и нововъзникващи технологии, за скрининг на инвестициите и за износа на изделия с двойна употреба, както и ангажимента за подобряване на ефективността на политиките, насочени към справяне с непазарни и нарушаващи търговията политики и практики; приветства определянето на конкретни теми, като например справянето с предизвикателствата, породени от непазарните икономики, и сътрудничеството в областта на трудовите права и свързаните с търговията политики в областта на климата в рамките на работната група „Предизвикателства пред световната търговия“; подчертава значението на сътрудничеството при определянето на международни технологични стандарти; призовава за създаването на подкомисия по въпросите на търговията и технологиите в рамките на Трансатлантическия диалог между законодателите, която да допълва изпълнителната част на Съвета по технологии и търговия и да упражнява демократичен контрол върху този Съвет; подчертава, че Съветът по технологии и търговия не е форум за преговори за търговско споразумение между ЕС и САЩ, без да се засягат бъдещи инициативи в това отношение; 38. подчертава, че Европейският съюз и Съединените щати имат най-интегрираните икономически отношения в света, които представляват също така най-всеобхватните и най-задълбочени двустранни търговски и инвестиционни отношения, като двустранната търговия със стоки и услуги възлиза на над 1 трилион евро годишно; припомня, че икономиките на ЕС и САЩ заедно съставляват повече от 40 % от световния БВП и почти една трета от световните търговски потоци; 39. подчертава колко е важно да се даде нов тласък на трансатлантическите ни търговски отношения като исторически съюзници и търговски партньори, не на последно място предвид настоящата криза с COVID-19, с цел да се насърчава многостранното сътрудничество, да се подкрепя отворената, основана на правила търговска система и да се намират общи решения на належащите глобални предизвикателства, включително в областта на здравеопазването в световен мащаб;